4

ISIGIDIMI SAMAXOSA, SEPTEMBER 1, 1881.

Amapakati abe nyulelwe uku picota ingxowa ye Trans­vaal alike kwisigqibo sokuba ibuyiselwe kuma Bulu. Siteta nje namhla awaseko pantsi ko Mntan’ Omhle lomadoda. Oyakuba ngu mongameli we Transvaal asikamazi, kodwa ngu Heer Paul Kruger osa bambe londawo; i Jaji enkulu ngu Chief Justice Kotze; umbali micimbi ngu Mr. W. Eduard Bok; Umteteleli omkulu wase matyaleni ngu Dr. Jorrisen; Umpatiswa Micimbi yaba Ntsundu ngu Lieut Colonel Fereira. Ama Bulu enze amadinga amahle okuba akasaku vusa butshaba naba mnyama. Siyakolwa ukuba anyanisile kuba yayiyimpato yawo yaba Ntsundu eya banga ukuba ahlutwe i Transvaal ngu Lord Carnavon.

Yinkohla silahlekwe yincwadi eyayivela ku Rev. Samuel Ntsiko wase Uitenhage, abenga singambuzela ku mfana ka Mdliva, u Robert Rate, ukuba akazanga wama lama na umninawe womfundisi lowo. Igama lake sililibele okwangoku woti kodwa ukuba umfana lowo akanguye u Henry Ntsiko ibe ngu Charlie Ntsiko. Wopendula ke Mr. R. Mdliva. Umfana lowo ute shwaka ngexa lalama benubentsu emfazwe. Impendulo yake ungayitumela kwi *Editor* ye *Sigidimi.* Singati kodwa uku kumbuza okwa ngomso u Rev. Mr. Ntsiko nabanye abanqwenela ukufaka izaziso, nemibiko, izinto ezinjalo azifakwa *voor niet* emapepeni, ngapandle koku batalelwa; njengoko satshoyo kwesika August ukuti amapepa axaswa zizaziso *ezibatalelwayo.* Kanifunde isaziso *Somshicileli* esi bekwe kwindawo yokuqala, ngasentla kwe nteto enkulu ye *Editor.*

Xa izinto sezisonakala ze kungabiko uyakulila nge *Sigidimi* ukuba asixeli zinto zingekehli kodwa sixela esezihlile. Kwinteto yetu yama “Tuba empumelelo” eyeyesibini kwe sanamhla, sibekise kwindawo yokuba izipata mandla zibunga elokuweza indwayi namahlwempu apesheya ziwangenise kule Koloni. Kuko amadoda amabini u Mr. J. B. Hellier no Mr. Walker ekutiwa yi Rulumente mawa hamba-hambe eli lasema Xoseni, ahambe eliketa indawo ezingamanqata, ze kuti kuzo kungeniswe ezindwayi. Ahambele emantla e Tyume aza kuli gquta-gquta lonke ze axele ku Rulumente ezona ndawo ayakubona zifanelekile. Kuko intsebelele zokuba ukuba abantsundu abawusebenzisi umhlaba wonikelwa kwezo ndwayi. Njengoko sesitshilo kwinteto esesibekiselele kuyo sisapinda nalapa, onenkomo makake azincame afune umhlaba. Sibona abantsundu bengazikuba nandawo kude kufupi. Ludaba ke olo.

Siza kubakataza aba lesi be *Sigidimi* ngento enye, nalonto kunge gama lo mcokeli wendaba zeli pepa. Igama elidumileyo leli liti *Mhleli.* Singani nqamli, masiti apa, kwa Xosa apa nase Mbo amapepa endaba asinto yaziwayo kuba ibingeko, kungeko nowaka wayibona nase matongweni. Ukukanya kufikile ke namhla, kwafika nezinto ezintsha, pakati kwezi zinto kufike ne *Sigidimi,* (singasidela ngako konke esinako kodwa kupela kwepepa lenteto yako wetu). Lifikile elipepa, umntu obelibala ngenteto yako walo bekusakutiwa, nanamhla kusatiwa yi *Editor,* oko kukuti *umcokeli* Kuyabonakala ke apa ukuba uku *hlela* into noku *cokela* akuntonye. Kokwetu ukucinga eligama u *Mhleli,* ngokusetyenziswa kwalo ekubekiseleleni ekubalweni kwe ndaba zeli pepa, liposisekile, lilahlekisa kanjako; makutiwe ngu *Mcokeli,* mhlayimbi yi *Editor—* kusetyenziswe indlela yakowalo—aze ati ukuba umntu akawafuni lama gama mabini azinqumle umlomo njenge nkuku. Ukuba kutiwe i *Editor* ngu *Mhleli* yimposiso engenziwayi nkwenkwana yesikolo.

Inyanisile i *Cape Times* (yase Kapa) ukuti isenzo samanye amacebo akona sesi ngxwelera intliziyo. Lilo eli ibali lesinye sezenzo zama hlazo:—Ibandla elipete imisebenzi ye Bitsi (Harbour Board) e Cape Town, lifumene umhlaba otile kufupi nolwandle wabeke lomhaba beku ngcwatywa kuwo abantu abamnyama. Lamacebo atande andise umsebenzi wawo, kwabonakala ukuba mawaxble nakulendawo ingama ngcwaba. Basinikile isaziso sokuba abo banezihlobo eza ngcwatywa kulo ndawo mabenze msinya bazikupe ukuba baya tanda. Pakati kwezinye izibonakalo, ezibi sesom Mozambik obezamana ne ngcwaba lo nina. Ityeya ibisel’ i bolile, nomzimba sewaba lutuli, amatambo ehamba odwa. Eso si alam siwabutile amatambo, sawa bopele esizityeni seseyile, sahamba ke ukuya kufuna awodade waso esasi ngxamele ukuya kuwa ngcwaba ndaweni nye mganyana nalendawo. Ukunuka bayakuncoma ababekufupi. Sinosizi izenzo zobugqwira ezinje ngezi zisenziwa kubantu abamnyama ngabantu aba ngabafundisi bezinto zoku kanya.

Abo, kuba lesi betu, batanda ukuva ngeza pesheya singati zizo ezi intloko zezo ndaba.—U Mr. Grant-Duff obesisandla sokohlo so Mntan’ Omhle ekulauleni i Koloni (Under Secretary for the Colonies) wenziwe i Ruluneli yase Madras e India, yanikwa u Mr. Leonard H. Courtney indawo yake. Eli nene siyavuya lifakwe kulendawo nje. U Mr. Grant-Duff sikangela ezintetweni zake ube ngakatali kakulu zintsizi zetu, ibe ikulelixa u Mr. Courtney abezama ngako konke anako ukuba imidaka ifumane impato elungileyo pakati kweminyaka embalwa edlulileyo. Kwi ofisi encinane yemicimbi yase England ne Scotland abekuyo u Mr. L. H. Courtney kungene inene apa abati ngu Lord Rosebery.—Ugxotiwe kanjako kwi Parlamente yapesheya u Mr. Bradlaugh omele idolopu abati yi Northampton. Imbangi yeyokuba ekanyela ubuko buka Tixo, awafuni ke ngoko amanene e House of Commons ukuba ahlale nendoda enenkolo enjalo.—Ukububa kuka Dean Stanley umfundisi odume kunene ngobubele bake namandla okushumayela, yenye yezinto ezinkulu zelozwe.

Ungadinwa Enoch, mfo ka Booy! Ubuza ukuba Ute­nina u Enoch Booy? He, kaupose amehlo ako kwisituba sababalelani, bati aba Mbo “Indaba yetyela ayi koli,” zikangelele ke. U Mr. Booy ufuna kucitwe ucumse. Uti ke makurolwe imali ngabo bonke abatanda benyukile abamnyama ze iye kuqasha u Capt. Blyth ukuba akatse abantu bakowabo abase sebunyameni! ude akupe i £1 6s. yokuya kufeza lomsebenzi! Ngenteto emfupi singati, lenteto ka Mr. Booy ayinakufezeka, ingenakufezeka nje, iyi mposiso ngazo zonke indlela. U Capt. Blyth sisicaka sika Rulumente akanakwenza nto ngapandle kwe gunya lake, nokuba seletengwe ngayipi imali. Asiyitandi kanjako tina into yokuba ati umntu akoyiswa ngama qaba aselewangenela ewatyakatya nge zabokwe. Singati ku “Enokwe,” imali leyo yinike omnye wabafundisi base Qonce, uti yeyokuquba ivangeli kumaqaba, ze kupele ucumse. Upikele ukuyibiza nje inja yakomkulu u Rulumente yosabela yona, ze ike ikufumane nawe wena uti unxibe ingubo ikupate njenge sela, bangasindi nabafundisi bakowenu etolongweni. Wamfoka Booy! Hayi, au! yeka u Rulumente alale.

U Rev. Petros Masiza, “uyibambe inkunzi ngempondo,” njengoko atshoyo ama Ngesi. Le nkunzi yimi tshato yamagqoboka, nandawo imandla kuyo luduli. U Mr. Masiza somyeka azitetele ngokwake kwisituba esisinikele ababalelani. Indawo yoduli sesaka sayicukumisa tina kwipepa elidluleyo mhla sateta ngoluka Tulu. U Rev. Mr. Masiza selengati wayeko e Healdtown mhla inqwelo yazaliswa zintombi, nama nkazana, nododana—kanti iya pina? Umlesi akasokukolwa xa siti kwase Healdtown; imizi—wakulo soka nowa kulo ntombi—ayikude nange mayile enye! Into enje yenziwa kwi sikolo esidala nesi dumileyo, awaka wafundisa kuso u Mr. Masiza. Eli siko kubonakala ukuba lendele kuma kristu antsundu. Izinto ezimbi azibalayo umfundisi lo ezihlayo eludulini, asikolwa ukuba uzigqitisile koko zinjalo. Singavuya ite lenteto ka Mr. Masiza ayabuyela kuye, kodwa yawufeze umcimbi anga angawufeza, nabanga ungafezeka abaninzi, pakati kwabo omtina. Malucitwe uduli emitshatweni. Kufuneka imitshato yabamnyama yenziwe lula njenge yama Ngesi, nalento yokauleziswa ngabafundisi ngokwenza lento yenziwe ngumzalwana wabo u Rev. Petros Masiza.

Sibulela u Mr. K. Kayo, wase Gqili ngoludaba, olungenisa ukukanya okuncinane pezu kwe hambiso ka Mr. Sauer, Umpatiswa Micimbi yaba Ntsundu, e Lusutu Akukabiko uke waba nokukanyisela abantu ngokwenziwa ngu Mr. Sauer. Abanye bayoyika ngati kusakubuya kuliwe, asikolwa tina noko kunye nabanye kwa kwaba mhlope, nakuba u Masupha ebungwanyalala. Kungoluhlobo asixelelayo umbaleli wetu ngenye yezinto ezihle e Lusutu: “Ute u Lerothodi ngokuhamba eqinisa uxolo wahlangana no Capt. Hook. Ite lonkosi ikwele pezu kwelitye aba Tembu nabe Sutu benzo isangqa: pulapulani ndizise inteto ka Letsea no Xoli Lizwe (Mr. Sauer). Ndinovuyo ukunibuna nonke. Ungabi nantloni Capt. Hook, wulandele umkondo ude uye pakati kwe sizwe sika Mshweshwe. Nanku ke u Smiti ka Bushula, no Mosonyane, no Mahlubi, no Kolenye, abazi zandla zam ; mabakuncede kufezwe ihambo ka Xoli-Lizwe. Ite io nkosi yakupeza, kwesuka u Capt. Hook, wati, bendisiva kusitiwa uyindoda eliveliti enga pendulwa Mlungu, kanti hayi, yingqondo into ekuwe. Ukuba uya kufeza lamazwi uwatetileyo abe Sutu bayakuhlala besi sizwe ngemihla yako.”